En polsk vognmand kan foreløbig ånde lettet op, efter at han får lov til at beholde sin lastbil. Der var ellers stor risiko for, at den ville blive konfiskeret, fordi hans medarbejder, en 51-årig ukrainsk chauffør, var for retten i Aalborg i dag, tiltalt efter reglerne om vanvidskørsel. Den ukrainske chauffør var involveret i et færdselsuheld den 30. november, som skete i en rundkørsel ved Svenstrup, syd for Aalborg, tæt ved afkørsel 29 på motorvejen. Ifølge anklageskriftet kørte han ind i rundkørslen uden at overholde sin ubetingede vigepligt og stødte i den forbindelse sammen med en personbil. Der var ingen personskade ved sammenstøddet. Lastbilchaufføren fik målt sin promille, der med 2,66 var så høj, at der var tale om vanvidskørsel. Frakendelse af kørekort og udvisning Dommen til den 51-årige, som erkendte sig skyldig i tiltalen, lyder på 20 dages ubetinget fængsel og tre års frakendelse af kørekort. Desuden blev han udvist af Danmark og har fået fire års indrejseforbud, oplyser senioranklager Morten Sønderby, Nordjylland Politi. Han siger, at årsagen til, at vognmanden fik lov til at beholde sin lastbil, har baggrund i en tidligere kendelse fra Venstre Landsret. Uforholdsmæssigt tab for vognmanden Her kom man i en lignende sag frem til, at den pågældende vognmand ikke kunne have forudset, at hans chauffør ville have brugt køretøjet til vanvidskørsel, og at en konfiskation ville have været et uforholdsmæssigt tab for vognmanden. - Regelsættet om vanvidskørsel er enormt kompliceret og bygger på en konkret vurdering i hver enkelt sag. En ting er vanvidskørsel i egen bil - en anden er, når det sker i et køretøj, man har fået stillet til rådighed som arbejdsredskab, siger Morten Sønderby. Han oplyser, at man nu har 14 dage til at overveje, om dommen skal ankes til Vestre Landsret.
En ukrainsk lastbilchauffør blev idømt 20 dages fængsel og udvisning af Danmark. Men hans vognmand får lov til at beholde lastbilen. Det blev dommen i en sag ved Retten i Aalborg i dag.